Второ място за златните момичета в многобоя на световната купа в София Спорт 28 май 2016 22:42 | Автор: Ирина Христова

Българският ансамбъл спечели сребърните медали в многобоя на Световната купа в София.

Момичетата на Ина Ананиевна в състав: Михаела Маевска, Ренета Камберова, Християна Тодорова, Цветелина Найденова и Цветелина Стоянова изиграха блестящо композициите си и завършиха с 36,800.

На първо място се класира ансамбълът на Русия (37,00). Трети са представителките на Беларус (36,650).

Сред първите осем са още Израел, Италия, Украйна, Германия и Финландия.

Капитанката на ансамбъла -Михаила Маевска, беше напълно възстановена след операцията на коляното преди месец и показа отлична форма и стабилна игра.

В индивидуалната надпревара Невяна Владинова се класира на 6-то място. Медалите в призовата тройка си разпределиха световната и европейска шампионка Яна Кудрявцева от Русия , Анна Ризатдинова от Украйна (втората позиция) и корейката Йон Джае Сон (трета позиция).

Другата ни представителка в индивидуалното състезание Катрин Тасева показа силна игра и се класира на 13то място.

Извън класиранто участваха още три национални състезателки Ерика Зафирова , Мадлен Радуканова и Симона Дянкова.

Утре в 15:00 часа може да проследите финалите на отделните уреди при ансамбловите и индивидуалните съчетания. Това ще бъде последната изява на нашите момичета пред родна публика преди Олимпийските игри в Бразилия.